Titanic
Titanic (prefiksiga RMS ehk Royal Mail Steamer, 'kuninglik postiaurik') oli omal ajal maailma suurim ja võimsaim reisilaev. Ainsaks jäänud reisil sõitis see ookeaniaurik vastu jäämäge. Õnnetus toimus pühapäeval, 14. aprillil 1912 kell 23.40 laeva aja järgi. Laev vajus põhja 2 tundi ja 40 minutit hiljem ehk 02.20 laeva aja järgi 15. aprillil 1912. Laevaga läks põhja 1496 inimest. Ülekantud tähenduses on Titanic muutunud laevahukku tähistavaks väljendiks. Titanicu huku järel asuti välja töötama rahvusvahelist merepäästekonventsiooni SOLAS. Newfoundlandist umbes 690 km kagus ja 3,8 km sügavas ookeanipõhjast leiti kaheks murdunud vrakk otsingute käigus 1. septembril 1985. Rusuvälja hilisemate uuringute järeldustes on teadlased üha veendumas, et laev murdus kaheks olles ülenisti veepinna alla uppunud. 5 minutiga vajusid üksteisest eraldunud vööri- ja ahtriosad kiiresti ja tugevasti umbes 600 m vahemaaga vastu abüssaalset tasandikku. Senised kujutised ja animatsioonid laevakere murdumisest võivad osutuda vääraks, sh filmis Titanic.